《芦沟桥行》
清代·冯溥

芦沟之桥走百货，柴车阻塞断人过。前车脱轭扶牛立，后车挨帮骑马坐。

须臾十车五车横，千车百车不肯行。日中相望愁日暮，九衢遥瞩走峥嵘。

豪贵驰来鞭挞厉，回辕让路开复闭。念子气骄衣裳单，天寒露宿真拙计。

都城百雉开九门，九门亦复如云屯。侯家应有车千辆，牛马风尘日月昏。

忆昔子针来奔晋，华轩炙毂夹道进。观者惊愕未敢言，雷轰电掣公卿震。

富贵事君莫等伦，不见诗咏车辚辚。寄言行役冠裳客，好避驱车独力人。

作者简介：冯溥是冯氏文学世家中官阶最高者，他生当明清交替之际，顺应时势，入仕清廷，历顺治、康熙二朝。他处事虽机敏圆润，但也持正敢言。康熙年幼登基，鳌拜等四大臣专权朝政，骄横跋扈，任意诛戮大臣，朝廷官员尽缄其口，惟冯溥持正不阿，敢于谏言。